PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2006/ZK/3/1/125	Bratislava 24. novembra 2006	

	Protimonopolný úrad Slovenskej republiky, odbor koncentrácií v správnom konaní vedenom pod č. SK 0075/OK/2006 začatom dňa 15.11.2006 na základe oznámenia koncentrácie podnikateľom Ing. Petrom Kočim, Agátová 490/41,          040 14 Košice, prostredníctvom JUDr. Anny Líškovej, advokátky so sídlom Šafárikovo nám. 7, 811 02 Bratislava vo veci koncentrácie podnikateľov Ing. Peter Koči, Agátova 490/41, 040 14 Košice a SLOVENERGO spol. s r.o. so sídlom Ružová dolina 10, 821 08 Bratislava, IČO: 31 337 091	

rozhodol

na základe § 32 ods. 2 písm. c) zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že správne konanie vo veci koncentrácie spočívajúcej v získaní nepriamej kontroly Ing. Petrom Kočim, Agátová 490/41, 040 14 Košice nad podnikom podnikateľa SLOVENERGO spol. s r.o. so sídlom Ružová dolina 10, 821 08 Bratislava, IČO: 31 337 091 prostredníctvom podnikateľa Elza holding s.r.o. so sídlom Mäsiarska 57,                040 01 Košice, IČO: 36 596 311 zastavuje, pretože dôvod na konanie nebol daný.

Odôvodnenie:

	Protimonopolnému úradu Slovenskej republiky, odboru koncentrácií (ďalej len „úrad“) bolo dňa 15.11.2006 doručené oznámenie koncentrácie zaevidované úradom pod č. 4447/2006 Ing. Petrom Kočim, Agátová 490/41, 040 14 Košice (ďalej len    „Ing. Peter Koči“) podľa § 10 ods. 9 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), prostredníctvom JUDr. Anny Líškovej, advokátky so sídlom Šafárikovo nám. 7, 811 02 Bratislava (ďalej len „právna zástupkyňa“).

	Na základe vyššie uvedeného úrad listom č. 4551/PMÚ SR/2006 zo dňa 23.11.2006 oznámil Ing. Petrovi Kočimu, prostredníctvom právnej zástupkyne, že sa dňa 15.11.2006 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov začalo správne konanie vedené pod č. 0075/OK/2006 vo veci koncentrácie, ktorá spočíva v získaní nepriamej kontroly Ing. Petrom Kočim nad podnikom spoločnosti SLOVENERGO spol. s r.o. so sídlom Ružová dolina 10, 821 08 Bratislava,           IČO: 31 337 091 (ďalej len „Slovenergo“) prostredníctvom spoločnosti Elza holding s.r.o. so sídlom Mäsiarska 57, 040 01 Košice, IČO: 36 596 311 (ďalej len „Elza holding“), na základe Zmluvy o prevode obchodného podielu uzatvorenej dňa 18.10.2006 medzi spoločnosťami OKD, a.s. so sídlom Prokešovo náměstí 6/2020, 728 30 Ostrava, Česká republika, IČO: 268 63 154 (ďalej len „OKD“) ako prevodcom a Elza holding ako nadobúdateľom (ďalej len „Zmluva“).

	Úrad na základe predložených podkladov a informácií obsiahnutých v oznámení koncentrácie dospel k nasledujúcim skutočnostiam.

Podnikatelia

	Podľa § 2 ods. 1 písm. a) zákona sa tento zákon vzťahuje na podnikateľov. Podľa § 3 ods. 2 zákona podnikateľ na účely zákona je podnikateľ podľa osobitného predpisu (Obchodný zákonník), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť so súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

	Ing. Peter Koči nie je kontrolovaný žiadnym podnikateľom. Ing. Peter Koči vykonáva kontrolu v spoločnosti Elza holding. Ďalej vykonáva kontrolu, či už osobne alebo prostredníctvom svojich spoločností v spoločnostiach EH energy s.r.o. so sídlom Mäsiarska 57, 040 01 Košice, IČO: 36 599 964;  TV-SKV s.r.o. so sídlom Strojárska 1832/93, 069 01 Snina, IČO: 36 490 750; P-FONTANE s.r.o. so sídlom Strojárska 20, 069 01 Snina, IČO: 36 609 099; Energy Snina, a.s. so sídlom Strojárska 4435, 069 01 Snina, IČO: 35 940 832; STYLLEX consulting, spol. s r.o. Košice v likvidácii so sídlom Palackého č. 14, 040 01 Košice, IČO: 31 702 724; STYLLEX TUNING B.E.I.V., s.r.o. v likvidácii so sídlom Husárska 68, 040 01 Košice, IČO: 36 179 892 a STYLLEX tunning spol. s r.o. Košice v likvidácii so sídlom Palackého č. 14, 040 01 Košice, IČO: 31 682 022.
	Ing. Peter Koči má podiel v spoločnostiach SEPARA, s.r.o. Košice so sídlom Magnezitárska 16, 040 01 Košice, IČO: 31 732 585; EPHRAIM ENERGY s.r.o. so sídlom Holubyho 12, 040 01 Košice, IČO: 36 602 655 a Slovenergo.

	Spoločnosť Elza holding bola do obchodného registra zapísaná dňa 04.08.2005 v oddieli: Sro, vložka číslo: 16904/V.  Spoločnosť Elza holding vykonáva najmä činnosti v oblasti poradenstva, marketingu, manažmentu a príležitostného obchodu. 

	Vzhľadom na to, že Ing. Peter Koči kontroluje viacero spoločností, je fyzickou osobou, ktorej činnosti a konania súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona. 

	Spoločnosť Slovenergo bola založená spoločenskou zmluvou zo dňa 26.11.1992 a do obchodného registra bola zapísaná dňa 07.12.1992 v oddieli: Sro, vložka číslo: 3893/B. Hlavným predmetom podnikania spoločnosti Slovenergo je predovšetkým obchodná činnosť, pričom medzi nosné komodity obchodnej činnosti patrí čierne, energetické a koksovateľné uhlie, koks, oceľové valcované výrobky.
	Spoločnosť Slovenergo je kontrolovaná spoločnosťou OKD a Ing. Peter Koči má v nej 10%-ný obchodný podiel.
	Spoločnosť Slovenergo nevykonáva kontrolu a ani nemá podiel v žiadnej spoločnosti na území Slovenskej republiky ani v zahraničí.

	Na základe vyššie uvedeného úrad dospel k záveru, že spoločnosť Slovenergo je podnikateľom podľa § 3 ods. 2 zákona, a teda zákon sa na podnikateľa Slovenergo podľa § 2 ods. 1 písm. a) zákona vzťahuje.

Forma koncentrácie

	Podľa § 9 ods. 1 zákona koncentrácia na účely tohto zákona je proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

	Podľa § 9 ods. 4 zákona kontrolou sa rozumie možnosť vykonávať rozhodujúci vplyv na činnosť podnikateľa, najmä prostredníctvom
a)	vlastníckych práv alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

Dňa 18.10.2006 bola uzatvorená Zmluva, na základe ktorej Ing. Peter Koči nadobudne prostredníctvom podnikateľa Elza holding 90%-ný obchodný podiel v spoločnosti Slovenergo. Ing. Peter Koči bude po uskutočnení predmetnej transakcie vlastníkom 100%-ného obchodného podielu v spoločnosti Slovenergo a na základe toho bude môcť samostatne vykonávať rozhodujúci vplyv na zloženie, hlasovanie alebo rozhodovanie orgánov podnikateľa Slovenergo, a teda získa tak kontrolu nad podnikom podnikateľa Slovenergo.

	Z vyššie uvedených skutočností úrad dospel k záveru, že na základe Zmluvy získa Ing. Peter Koči nepriamu kontrolu prostredníctvom podnikateľa Elza holding nad podnikom podnikateľa Slovenergo, a teda je naplnená skutková podstata § 9 ods. 1 písm. b) v spojení s § 9 ods. 4 písm. b) zákona, t.j. ide o koncentráciu podľa zákona.

Účastníci koncentrácie

	Podľa § 25 ods. 3 zákona účastníkom konania v prípade koncentrácie podľa  § 9 ods. 1 písm. b) zákona je podnikateľ alebo podnikatelia, ktorí získavajú priamu alebo nepriamu kontrolu nad podnikom, alebo nad časťou podniku iného podnikateľa alebo podnikateľov.

	Na základe vyššie uvedeného úrad zistil, že účastníkom správneho konania je v tomto prípade podnikateľ Ing. Peter Koči, ktorý získa nepriamu kontrolu nad podnikom podnikateľa Slovenergo.

	Účastníkmi koncentrácie sú podnikatelia, ktorí získavajú kontrolu nad podnikom iného podnikateľa ako aj podnikateľ, ktorý je predmetom koncentrácie, teda nad ktorým je priama alebo nepriama kontrola získavaná. Z uvedeného vyplýva, že účastníkom predmetnej koncentrácie je podnikateľ Ing. Peter Koči, ktorý získa nepriamu kontrolu nad podnikom podnikateľa Slovenergo, ako aj podnikateľ Slovenergo, nad ktorým je na základe Zmluvy kontrola získavaná.

Koncentrácia podliehajúca kontrole úradu

	Podľa § 10 ods. 1 zákona koncentrácia podlieha kontrole úradu, ak
a)	spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 1 200 000 000 Sk a aspoň dvaja účastníci koncentrácie dosiahli v Slovenskej republike celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v Slovenskej republike celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie. 

Podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo 
1.	má podiel na základnom imaní vyšší ako polovicu,
2.	má právo vykonávať viac ako polovicu hlasovacích práv,
3.	má právo vymenovať viac ako polovicu členov orgánov podnikateľa alebo
4.	má právo riadiť podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písmene c) práva uvedené v písmene b),
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločne práva uvedené v písmene b).

Pri výpočte celkových obratov účastníkov koncentrácie sa uplatňuje znenie § 10 ods. 3 až 8 zákona v rozsahu vyhlášky Protimonopolného úradu SR č. 269/2004 Z. z., ktorou sa ustanovujú podrobnosti o výpočte obratu.

	Vzhľadom na to, že koncentrácia vznikla na základe Zmluvy uzatvorenej dňa 18.10.2006 a podľa § 10 ods. 1 zákona sa do úvahy berie obrat účastníkov koncentrácie dosiahnutý za účtovné obdobie predchádzajúce vzniku koncentrácie, úrad bral do úvahy obrat dosiahnutý za rok 2005.

	Z podkladov, ktoré boli úradu predložené vo veci predmetnej koncentrácie vyplýva, že podnikateľ Ing. Peter Koči dosiahol celkový obrat za rok 2005 vo výške 49 303 113 Sk. Podnikateľ Slovenergo dosiahol v Slovenskej republike za rok      2005 obrat vo výške 2 866 849 149 Sk a jeho celkový obrat za rok 2005 bol 3 959 000 000 Sk.

Z vyššie uvedeného vyplýva, že posudzovaná koncentrácia nepodlieha kontrole úradu, nakoľko účastníci koncentrácie Ing. Peter Koči a Slovenergo nedosiahli obraty podľa § 10 ods. 1 písm. a) zákona a ani podľa § 10 ods. 1 písm. b) zákona.

Podľa § 32 ods. 2 písm. c) zákona úrad zastaví konanie rozhodnutím, ak dôvod na konanie nebol daný alebo odpadol. 

	Na základe uvedených skutočností úrad rozhodol tak, ako je uvedené vo výroku tohto rozhodnutia.

Poučenie:

	Podľa § 34 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu možno podať rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia. 
Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

								Ing. Dušan Valo
							riaditeľ odboru koncentrácií

	

Rozhodnutie sa doručuje:

JUDr. Anna Líšková
advokátka
Šafárikovo nám. 7
811 02 Bratislava